DEĊIŻJONI TAL-KUNSILL
tat-22 ta’ Ottubru 2007
dwar l-iffirmar u l-applikazzjoni proviżorja ta’ Protokoll mal-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, min-naħa, u l-Istat ta’ Israel, min-naħa l-oħra, biex titqies l-adeżjoni tar-Repubblika tal-Bulgarija u r-Rumanija ma’ l-Unjoni Ewropea
(2007/786/KE)
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 310 flimkien ma’ l-ewwel sentenza ta’ l-ewwel sub-paragrafu ta’ l-Artikolu 300(2) tiegħu,
Wara li kkunsidra l-Att ta’ Adeżjoni ta’ l-2005 u b’mod partikolari l-Artikolu 6(2) tiegħu,
Wara li kkunsidra l-proposta mill-Kummissjoni,
Billi:
(1)
Fit-23 ta’ Ottubru 2006 il-Kunsill awtorizza lill-Kummissjoni, f’isem il-Komunità Ewropea u l-Istati Membri tagħha, biex tiftaħ negozjati ma’ l-Istat ta’ Iżrael bil-ħsieb li jsir aġġustament tal-Ftehim ta’ Assoċjazzjoni Ewro-Mediterranju bejn il-Komunità Ewropea u l-Istati Membri tagħha, fuq naħa, u l-Istat ta’ Iżrael, fuq in-naħa l-oħra (1), minn hawn ‘il quddiem imsejjaħ “il-Ftehim Ewro-Mediterranju”, biex titqies l-adeżjoni tar-Repubblika tal-Bulgarija u r-Rumanija ma’ l-Unjoni Ewropea.
(2)
Dawn in-negozjati ntemmu għas-sodisfazzjon tal-Kummissjoni.
(3)
It-test tal-Protokoll innegozjat ma’ l-Iżrael jipprevedi, fl-Artikolu 9(2), l-applikazzjoni proviżorja tal-Protokoll qabel id-dħul fis-seħħ tiegħu.
(4)
Il-Protokoll għandu jiġi ffirmat f’isem il-Komunità Ewropea u l-Istati Membri tagħha u applikat b’mod proviżorju soġġett għall-possibilità tal-konklużjoni tiegħu aktar tard,
IDDEĊIEDA DAN LI ĠEJ:
Artikolu 1
L-iffirmar tal-Protokoll mal-Ftehim Ewro-Mediterranju huwa b’ dan approvat f’isem il-Komunità Ewropea u l-Istati Membri tagħha, soġġett għall-konklużjoni tiegħu.
It-test tal-Protokoll huwa mehmuż ma’ din id-Deċiżjoni.
Artikolu 2
Il-President tal-Kunsill huwa b’dan awtorizzat li jagħżel il-persuna(i) awtorizzata/i biex tiffirma/jiffirmaw il-Protokoll f’isem il-Komunità Ewropea u l-Istati Membri tagħha, soġġett għall-konklużjoni tiegħu.
Artikolu 3
Soġġett għar-reċiproċita’, il-Protokoll għandu japplika proviżorjament mill-1 ta’ Jannar 2007, sakemm jitelstew il-proċeduri għall-konklużjoni formali tiegħu.
Magħmul fil-Lussemburgu, 22 ta’ Ottubru 2007.